Document ID: 32001D0655

Απόφαση αριθ. 182
της 13ης Δεκεμβρίου 2000
περί θέσπισης κοινού πλαισίου για την συλλογή στοιχείων σχετικά με την διεκπεραίωση των αιτήσεων συνταξιοδότησης
(Κείμενο που παρουσιάζει ενδιαφέρον για τον ΕΟΧ)
(2001/655/ΕΚ)
Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΗΝ ΚΟΙΝΩΝΙΚΗ ΑΣΦΑΛΕΙΑ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,
Έχοντας υπόψη:
το άρθρο 81 στοιχείο δ) του κανονισμού (ΕΟΚ) αριθ. 1408/71, σύμφωνα με το οποίο η Διοικητική Επιτροπή προωθεί και αναπτύσσει την συνεργασία μεταξύ των κρατών μελών με τον εκσυγχρονισμό των διαδικασιών ανταλλαγής πληροφοριών, ειδικότερα δε με την προσαρμογή της ροής πληροφοριών μεταξύ φορέων στις τηλεματικές ανταλλαγές, λαμβάνοντας υπόψη την ανάπτύξη της επεξεργασίας των στοιχείων σε κάθε κράτος μέλος. Ο εκσυγχρονισμός αυτός αποσκοπεί, κυρίως, στην επιτάχυνση της χορήγησης των παροχών,
το άρθρο 117 του κανονισμού (ΕΟΚ) αριθ. 574/72, σύμφωνα με το οποίο η διοικητική επιτροπή προσαρμόζει, βάσει μελετών και προτάσεων της τεχνικής επιτροπής, στις νέες τεχνικές επεξεργασίας δεδομένων τα υποδείγματα βεβαιώσεων, πιστοποιητικών, δηλώσεων, αιτήσεων και άλλων εγγράφων καθώς και τους διαύλους δρομολόγησης και τις μεθόδους διαβίβασης των δεδομένων, τα οποία προβλέπονται για την εφαρμογή του κανονισμού και του κανονισμού εφαρμογής,
Εκτιμώντας τα ακόλουθα:
(1) Προκειμένου να βοηθήσει την διοικητική επιτροπή να αξιολογήσει τον βαθμό, στον οποίο οι εργασίες της τεχνικής επιτροπής συμβάλλουν στην επίσπευση της χορήγησης των παροχών, είναι σκόπιμη η παροχή ορισμένων βασικών τόσο ποσοτικών όσο και ποιοτικών στοιχείων.
(2) Οι διαφορές μεταξύ των διαθεσίμων στοιχείων στα διάφορα κράτη μέλη καθιστούν δύσκολη την σύγκριση. Η συλλογή στατιστικών στοιχείων δεν πρέπει να αποτελεί επαχθή και περιττή επιβάρυνση για τα κράτη μέλη.
(3) Στόχος, συνεπώς, είναι η συλλογή των κυριοτέρων στοιχείων-κλειδιών, τα οποία αφορούν στην επεξεργασία και την διεκπεραίωση των αιτήσεων συνταξιοδότησης λόγω γήρατος με σκοπό: την βελτίωση των γνώσεων σχετικά με την ισχύουσα σε κάθε κράτος μέλος κατάσταση, κυρίως ως προς τον εντοπισμό των βασικών δυσχερειών, τις οποίες παρουσιάζουν τα κατ' ιδίαν συστήματα και οι διαδικασίες κάθε κράτους μέλους, την ανταλλαγή πληροφοριών σε σχέση με τις βέλτιστες πρακτικές και την ανταλλαγή απόψεων για την αναζήτηση τρόπων με τους οποίους θα μπορούσε να συντομευθεί ο χρόνος επεξεργασίας, καθώς και την καθιέρωση σαφών σημείων αναφοράς, με γνώμονα τα οποία κάθε κράτος μέλος θα μπορεί να συγκρίνει τις δικές του επιδόσεις.
(4) Συνεπώς, είναι σκόπιμο να θεσπιστεί ευρύ κοινό πλαίσιο για την συλλογή στοιχείων σχετικά με την διεκπεραίωση των αιτήσεων συνταξιοδότησης και για τον σκοπό αυτό πρέπει να δοθούν από τις αρμόδιες αρχές ακριβείς κατευθυντήριες γραμμές στους εθνικούς φορείς,
ΑΠΟΦΑΣΙΖΕΙ:
1. Οι αρμόδιοι φορείς των κρατών μελών (ή οι οριζόμενοι αρμόδιοι φορείς, εφόσον σε ένα κράτος μέλος υπάρχουν περισσότεροι τον ενός) λαμβάνουν τα αναγκαία μέτρα, για να εξασφαλίσουν την συλλογή και την παροχή των στοιχείων, τα οποία ορίζονται στο σημείο 6 κατωτέρω.
2. Τα εν λόγω στοιχεία υποβάλλονται τους μήνες Μάιο και Νοέμβριο κάθε έτους στην τεχνική επιτροπή, η οποία προβλέπεται από το άρθρο 117 στοιχείο γ) του κανονισμού (ΕΟΚ) αριθ. 574/72.
3. Η γραμματεία της τεχνικής επιτροπής είναι επιφορτισμένη με τον συντονισμό της συλλογής των εν λόγω στοιχείων και την επισύναψή τους ως παράρτημα, με την σύμφωνη γνώμη της τεχνικής επιτροπής, στις εκθέσεις προόδου, τις οποίες η τελευταία υποβάλλει ανά εξάμηνο στην διοικητική επιτροπή.
4. Τα συλλεγόμενα στοιχεία αφορούν, κατά το πρώτο τουλάχιστον χρονικό διάστημα, αποκλειστικά σε συντάξεις γήρατος, εφόσον ο αιτών είναι κάτοικος άλλου κράτους μέλους και περιέχουν τα ακόλουθα:
α) το χρόνο αντίδρασης του φορέα εξέτασης στο κράτος μέλος κατοικίας, (δηλαδή το χρόνο τον οποίο χρειάσθηκε ο φορέας εξέτασης, για να ενημερώσει τον αρμόδιο φορέα, ότι έχει υποβληθεί στον τελευταίο αίτηση συνταξιοδότησης). Για τους σκοπούς της παρούσας απόφασης, ως "φορέας εξέτασης" νοείται ο οργανισμός στο κράτος μέλος κατοικίας του αιτούντος ο οποίος είναι υπεύθυνος για την συμπλήρωση του εντύπου Ε 202, ενώ ως "αρμόδιος φορέας" νοείται ο οργανισμός του κράτους μέλους, ο οποίος παραλαμβάνει το συμπληρωμένο έντυπο Ε 202 και είναι υπεύθυνος να το επεξεργασθεί ανάλογα·
β) το χρονικό διάστημα επεξεργασίας της αίτησης εκ μέρους του αρμόδιου φορέα (δηλαδή το χρόνο τον οποίο χρειάσθηκε ο αρμόδιος φορέας για να εκδώσει την οριστική απόφαση) και
γ) το συνολικό χρόνο επεξεργασίας από τα δύο εμπλεκόμενα κράτη μέλη(1) (δηλαδή, το χρονικό διάστημα αναμονής του αιτούντος, από την ημερομηνία αρχικής υποβολής της αίτησης στον φορέα εξέτασης μέχρι την έκδοση οριστικής απόφασης).
5. Προκειμένου να είναι δυνατή η ενσωμάτωση των συλλεγομένων στοιχείων στις δύο εκθέσεις προόδου, τις οποίες η τεχνική επιτροπή υποβάλλει στην διοικητική επιτροπή περί, τα τέλη Ιουνίου και Δεκεμβρίου κάθε έτους, θα ήταν χρήσιμο τα στοιχεία να διαβιβάζονται εντός του Μαΐου και του Νοεμβρίου. Η περίοδος αναφοράς θα μπορούσε να καλύπτει το προηγούμενο εξάμηνο. Κατ' αυτό τον τρόπο, τα στοιχεία τα οποία υποβάλλονται εντός του Μαΐου θα περιλαμβάνουν τους μήνες από το Νοέμβριο έως τον Απρίλιο και τα στοιχεία τα οποία θα υποβάλλονται το Νοέμβριο θα περιλαμβάνουν τους μήνες από το Μάιο έως τον Οκτώβριο.
6. Τα συλλεγόμενα πραγματικά στοιχεία πρέπει να περιλαμβάνουν τα ακόλουθα:
α) το μέσο, τον ελάχιστο και το μέγιστο χρόνο, ο οποίος απαιτήθηκε κατά το προηγούμενο εξάμηνο για την αποστολή των αιτήσεων συνταξιοδότησης λόγω γήρατος από τον φορέα εξέτασης στον αρμόδιο φορέα·
β) τον μέσο, τον ελάχιστο και τον μέγιστο χρόνο ο οποίος απαιτήθηκε κατά το προηγούμενο εξάμηνο για την έκδοση οριστικής απόφασης από τον αρμόδιο φορέα επί αίτησης σννταξιοδότησης λόγω γήρατος στην περίπτωση κατά την οποία ο αιτών είναι κάτοικος άλλου κράτους μέλους·
γ) σύντομο σχόλιο από τον αρμόδιο φορέα, το οποίο θα τοποθετεί τα στοιχεία στο πλαίσιο τους και θα αναφέρει τους παράγοντες στους οποίους οφειλόταν η ταχύτερη και η πλέον καθυστερημένη διεκπεραίωση των αιτήσεων, και
δ) σύντομη επεξήγηση από τον αρμόδιο φορέα σχετικά με την επιλεγείσα μεθοδολογία την χρήσης ή όχι δείγματος, το μέγεθος του δείγματος, την καλυφθείσα περίοδο, τον συνολικό αριθμό των εξετασθέντων φακέλλων, κ.λπ.
7. Η συλλογή των στοιχείων αρχίζει, εφόσον είναι δυνατό, τον Ιανουάριο του 2001 με στόχο να υποβληθούν για πρώτη φορά στην τεχνική επιτροπή τον Μάιο του 2001.
8. Κάθε κράτος μέλος θα υποβάλει τα στοιχεία του στην τεχνική επιτροπή με στόχο την προώθηση της ανταλλαγής εμπειριών και την διάδοση των βέλτιστων πρακτικών.
9. Το σύστημα συλλογής και χρήσης των στοιχείων θα αναθεωρείται στο τέλος κάθε έτους και, όπου κρίνεται απαραίτητο, θα γίνονται συστάσεις για βελτιώσεις.
10. Η απόφαση αυτή θα δημοσιευθεί στην Επίσημη Εφημερίδα των Ευρωπαϊκών Κοινοτήτων. Θα τεθεί σε ισχύ την 1η Ιανουαρίου 2001 για πενταετή περίοδο, μετά την λήξης της οποίας θα αναθεωρηθεί.
Ο πρόεδρος της διοικητικής επιτροπής
Jean-Claude Fillon
(1) Η γερμανική αντιπροσωπεία έχει την άποψη ότι αποφασιστικής σημασίας είναι ο συνολικός χρόνος επεξεργασίας, και παρακαλεί τα κράτη μέλη να αναφέρουν το συνολικό χρονικό διάστημα σε σχέση με την Γερμανία.

Labels: 12
0
9